O‘ZBEKISTON RESPUBLIKASI HUDUDIDA YuRIDIK ShAXSLAR TOMONIDAN ChET EL VALYUTASIDA KASSA OPERATSIYALARINI YuRITISh TARTIBIGA O‘ZGARTIRISh VA QO‘ShIMChALAR KIRITISh TO‘G‘RISIDA

O‘zbekiston Respublikasining “O‘zbekiston Respublikasi Markaziy banki to‘g‘risida”, “Valyutani tartibga solish to‘g‘risida” (yangi tahrirda)gi qonunlariga va O‘zbekiston Respublikasi Prezidentining 2005-yil 14-iyundagi PF-3619-sonli “Tadbirkorlik subyektlarini huquqiy himoya qilish tizimini yanada takomillashtirish chora-tadbirlari to‘g‘risida”gi Farmoniga muvofiq O‘zbekiston Respublikasi Markaziy banki Boshqaruvi qaror qiladi:
 1. “O‘zbekiston Respublikasi hududida yuridik shaxslar tomonidan chet el valyutasida kassa operatsiyalarini yuritish Tartibi”ga (1999-yil 22-yanvar, ro‘yxat raqami 611 — Me’yoriy hujjatlar Axborotnomasi, 1999-yil, 1-son.) ilovaga muvofiq o‘zgartirish va qo‘shimchalar kiritilsin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan sanadan 10 kun o‘tgach kuchga kiritilsin.
 1. 4-bandning ikkinchi xatboshi quyidagi tahrirda bayon etilsin:
 “Korxonalarning kassalariga chet el valyutasini qabul qilish ushbu Tartibga 1-shakldagi ilovaga muvofiq kirim kassa ordyerlari orqali amalga oshiriladi”.
 2. 5-bandning birinchi xatboshi quyidagi tahrirda bayon etilsin:
 “Korxonalarning kassalaridan chet el valyutasini berish ushbu Tartibga 2-shakldagi ilovaga muvofiq, oluvchining shaxsini tasdiqlovchi hujjat asosida berilgan chiqim kassa ordyerlari orqali amalga oshiriladi”.
 3. 7-banddagi ikkinchi jumla chiqarib tashlansin.
 4. 37-band o‘z kuchini yo‘qotgan deb hisoblansin.
 5. Ushbu o‘zgartirish va qo‘shimchalarga 1 va 2-shakldagi ilovalarga muvofiq 1 va 2-shakldagi ilovalar kiritilsin.
 6. Ushbu o‘zgartirish va qo‘shimchalar O‘zbekiston Respublikasi Moliya vazirligi bilan kelishilgan.